
לכבוד
	רו"ח רועי כחלון
מנהל רשות החברות הממשלתיות
רשות החברות הממשלתיות 
ירושלים

	עו"ד איתמר חרמון
היועץ המשפטי לרשות החברות הממשלתיות
רשות החברות הממשלתיות 
ירושלים



שלום רב,
[bookmark: _Hlk171250862]הנדון: בקשה לפתיחה בבדיקה בעניין חשדות לפגמים בניהול ובממשל התאגידי ברכבת ישראל 
1. בשם התנועה למען איכות השלטון בישראל ע"ר (להלן: "התנועה"), אנו פונים אליכם לנוכח חשדות לכשלים חמורים בניהולה של חברת רכבת ישראל בע"מ (להלן: "הרכבת") ולפגמים בממשל התאגידי של החברה, העולים משורת פרסומים ודיווחים מן העת האחרונה, כפי שיפורט להלן. 
2. הרכבת היא חברה ממשלתית הפועלת מכוח החלטות הממשלה ואמונה על אספקת שירות תחבורה מסילתית לציבור, הקמה, פיתוח, ניהול ותחזוקה של תשתיות מסילתיות, וכן על קידום ופיתוח התחבורה המסילתית בישראל.[footnoteRef:1] לצד תפקידה החיוני למשק ולציבור, החברה מגייסת חוב באמצעות איגרות חוב הנסחרות בבורסה לניירות ערך בתל אביב, ומשכך מוטלות עליה חובות מוגברות של ניהול תקין, פיקוח אפקטיבי וממשל תאגידי ראוי.[footnoteRef:2] [1:  ראו: החלטת ממשלה 3120 מינואר 1998 בדבר הקמת חברת רכבת ישראל בע"מ; החלטת ממשלה 2342 מנובמבר 2011 בדבר שינוי מבני בחברת רכבת ישראל בע"מ; החלטת ממשלה 3582 מדצמבר 2025 בדבר ייעול השירות ברכבת  ישראל.]  [2:  "ממשל תאגידי", אתר רכבת ישראל.] 

3. ביום 3.6.2026 שודר תחקירה של העיתונאית יפעת גליק במסגרת מהדורת "כאן חדשות", במהלכו הועלו טענות חמורות בדבר ליקויי בטיחות וכשלים ניהוליים עמוקים ברכבת ישראל.[footnoteRef:3] על פי הנטען, מדובר בליקויים אשר היו מוכרים לאורך זמן לגורמים בכירים בחברה, ובכלל זה להנהלתה הבכירה ולדירקטוריון.[footnoteRef:4] עוד עלו בתחקיר טענות שלפיהן גורמים בחברה פעלו, לכאורה, לצמצם את החשיפה לליקויים אלה.[footnoteRef:5] [3:  "מהדורת כאן חדשות" (כאן 11, 3.6.2026)]  [4:  שם. ]  [5:  שם. ] 

4. בפרט, התחקיר כלל שורה של התבטאויות המיוחסות לנושאי משרה בכירים בחברה, מהן עולה, לכאורה, כי בקרב הנהלת החברה והדירקטוריון התעוררו חששות ממשיים ביחס למצב הבטיחות ברכבת ישראל. כך למשל, יוחסה ליו"ר דירקטוריון החברה, מר משה שמעוני, האמירה כי: "יש אין סוף תקלות בטיחות שאני אומר לך פה, שאני מקווה שזה יעבור בשלום כל עוד אנחנו בתפקידים שלנו".[footnoteRef:6] ככל שאמירה זו אכן משקפת את עמדתו של יו"ר הדירקטוריון בזמן אמת, הרי שיש בה כדי לעורר שאלות כבדות משקל באשר לאופן שבו טופלו הסיכונים הבטיחותיים בחברה, למידת הפיקוח שהופעל על ידי הנהלתה והדירקטוריון, ולצעדים שננקטו בעקבות מידע זה. עולה, אם כן, לכאורה, חשש כבד להשלמה של קברניטי החברה עם סיכונים דרמטיים לחיי אדם, תוך פגיעה קשה בחובת הפיקוח המוטלת עליהם. [6:  שם, דקה 6:27.] 

5. חששות נוספים ביחס להתנהלות החברה עולים מפרסומים בתקשורת בדבר תביעה שהגישה מנהלת הסיכונים הראשית לשעבר ברכבת ישראל, הגב' יסמין אשכנזי, נגד החברה לאחר התפטרותה בסוף דצמבר 2025 (בדין מפוטרת, לטענתה).[footnoteRef:7] על פי הפרסומים, בין הטענות שהועלו בתביעה, נטענו טענות הנוגעות לאופן קבלת ההחלטה להכפיף את הגב' אשכנזי לנוטל הסיכונים בפועל, וזאת בניגוד לאמור בנושא זה בחוזר רשות החברות הממשלתיות.[footnoteRef:8] יצוין כי פנייתנו זו נסמכת על המידע שפורסם באמצעי התקשורת בלבד, וכי אין בידינו כתב התביעה או חומרים המאפשרים לאמת טענות אלה.  [7:  יפעת ראובן "עוד עזיבה ברכבת ישראל: מנהלת הסיכונים הראשית התפטרה — ותובעת את החברה" TheMarker  (23.3.2026).  ]  [8:  שם; חוזר רשות החברות הממשלתיות מס' 2020-13-1, "ניהול סיכונים בחברות ממשלתיות".] 

6. לכך מצטרפים אירועים נוספים מן השנים האחרונות אשר מעוררים שאלות בדבר אופן הטיפול בסיכונים הבטיחותיים ברכבת ישראל והפיקוח עליהם. בין היתר, בחודש אוגוסט 2025 אירעה "תקלת הענק" במערכת החשמול של הרכבת, אשר הובילה לתאונה קשה בשני מוקדים והשבתת קווים מרכזיים, לעיכובים וביטולים נרחבים של רכבות ולנזקי תשתית משמעותיים.[footnoteRef:9] כמו כן, בחודש מרץ 2026 הוטלה באופן פתאומי מגבלה חריגה וחסרת תקדים, המצמצמת את כמות הנוסעים המקסימלית בקו הרצליה-ירושלים ל-60% מהתפוסה המרבית שהייתה קודם לכן. זאת, לכאורה משיקולי בטיחות ומילוט בחירום בתווך התת-קרקע, וזאת לאחר שהקו פעל ללא הגבלה דומה במשך שמונה שנים.[footnoteRef:10] העובדה שקו מרכזי זה נאלץ לפעול כעת תחת מגבלת נוסעים משמעותית, לפחות באופן רשמי ועם זאת ללא מדיניות אכיפה ברורה או מוצהרת (וללא תקופת סיום נראית לעין או שהתקבל לגביה הסבר), מהווה עדות לכשל ניהולי ומבני מתמשך בניהול פרויקטי התשתית של החברה והפקרת בטיחות הנוסעים. [9:  יפעת ראובן "רכבת משא פגעה בתשתית החשמול; חלק מתנועת הרכבות מושבת 'לכמה ימים'" TheMarker  (15.8.2025).  ]  [10:  יפעת ראובן "אחרי 8 שנים מגבילים מקומות ברכבת לירושלים? כך לא בונים שירות תחבורה ציבורית" TheMarker  (31.3.2026). ] 

7. לצד סוגיות אלו, נבקש להתייחס גם לטענות שנטענו בכתבת התחקיר על לחצים פסולים ומינויים פוליטיים של עובדים חסרי כישורים מתאימים לתפקידים בליבת הפעילות המקצועית של רכבת ישראל. בתוך כך, על פי התחקיר, לתפקידים סמנכ"ל הבטיחות וכן סמנכ"ל המטענים, מונו לכאורה עובדים נעדרי הניסיון המקצועי הנדרש. כמו כן, במסגרת התחקיר, הוצגו התכתבויות פנימיות המעידות לכאורה על מעורבות בוטה ובלתי חוקית של לשכת שרת התחבורה במינוי מקורבים פוליטיים לתפקידים בחברה. פגיעה שיטתית זו, על פניו, בשדרה המקצועית של החברה מייצרת זיקה ישירה לכשלים התפעוליים והבטיחותיים המתעוררים בשטח.
8. יודגש כי חלק מנושאי המשרה שכיהנו בעת האירועים האמורים אינם מכהנים עוד בתפקידם,[footnoteRef:11] ואין בפנייה זו כדי לייחס אחריות אישית לגורם כזה או אחר. עם זאת, נדמה כי הצטברות האירועים המתוארים לעיל, ובכלל זה תקלת החשמול, הטענות לליקויי בטיחות, סוגיית מנהלת הסיכונים, הפוליטיזציה של מנגנון המינויים והגבלת הנוסעים בקו ירושלים-הרצליה מטעמי בטיחות, יש בה כדי ללמד על קיומו של כשל מערכתי רחב ועמוק.[footnoteRef:12] בנסיבות אלה, מתעוררות שאלות ממשיות באשר לאפקטיביות מנגנוני הניהול, הבקרה וניהול הסיכונים ברכבת ישראל, באופן המצדיק את בחינת הסוגיה על ידי רשות החברות הממשלתיות.  [11:  סיון חילאי "תקלת הענק ברכבת: סמנכ"ל התשתיות התפטר מתפקידו" ynet  (27.1.2026).  ]  [12:  סיון חילאי "דוח תקלת הענק ברכבת: רצף בעיות חמורות - ואשמים אין" ynet  (29.9.2025).  ] 

9. למעלה מן הצורך יצוין כי רשות החברות הממשלתיות מופקדת על הפיקוח והבקרה השוטפים על פעילותן של החברות הממשלתיות, ובכללן רכבת ישראל.[footnoteRef:13] במסגרת זו, מוקנות לה סמכויות רחבות לקבלת מסמכים, נתונים וחומרים פנימיים הדרושים לבחינת התנהלות החברה ונושאי משרה בה.[footnoteRef:14]  [13:  מעבר לתפקיד כפי שמוגדר בחוק, גם הרשות מתארת עצמה כמי שזו תפקידה: ראו למשל "אודות רשות החברות הממשלתיות" באתר רשות החברות הממשלתיות.]  [14:  ס' 55 חוק החברות הממשלתיות, תשל"ה-1975 (להלן: "החוק")] 

10. חשיבותה של בחינה כאמור מתחדדת נוכח תפקידה של רשות החברות הממשלתיות בהבטחת ממשל תאגידי תקין בחברות ממשלתיות.[footnoteRef:15] אף שאין היא גורם אכיפה ישיר של חובות הזהירות והאמונים, המוטלות על נושאי משרה בחברה ממשלתית גם כן,[footnoteRef:16] היא מהווה גורם פיקוח מרכזי שנועד להבטיח את תקינות פעילותם של הדירקטוריון, ההנהלה ומנגנוני הבקרה.[footnoteRef:17] משכך, מקום שבו מתעורר חשש, כפי שפורט לעיל, בדבר כשל מערכתי נרחב וחדירה של שיקולים זרים לתוככי הניהול המקצועי של החברה הממשלתית, קיימת הצדקה מיוחדת לבחינת הנושא על ידי הרשות. לעמדת התנועה, מכלול הנסיבות שתואר לעיל מקים הצדקה שכזו.  [15:  ס' 2 לחוק; ס' 252-257 לחוק החברות, תשנ"ט-1999. ]  [16:  ס' 252-257 לחוק החברות, תשנ"ט-1999.]  [17:  ס' 54 לחוק. ] 

11. נוכח חומרת הדברים, על פניהם, השאלות הממשיות המתעוררות באשר לאופן ניהולה של רכבת ישראל והחששות שהועלו ביחס לאינטרס הציבורי ככלל, לרבות בטיחות הציבור, נבקש את התערבותה של הרשות ובחינתם של הדברים, לרבות על ידי מינוי בודק מטעמה, וללא דיחוי. כמו כן, נבקש לקבל את התייחסותכם בהקדם האפשרי לממצאים ולחששות שפורטו לעיל, וכן לעדכון בדבר הצעדים שבכוונת הרשות לנקוט לצורך בירורם.

בברכה ובכבוד רב,

ראש האגף הכלכלי
התנועה לאיכות השלטון
	  עדו שטיינברגר, עו"ד
האגף הכלכלי
התנועה לאיכות השלטון
	תום גבעון
האגף הכלכלי
התנועה לאיכות השלטון




העתקים:
· ח"כ מירי רגב, שרת התחבורה והבטיחות בדרכים
· מר משה בן זקן, מנכ"ל משרד התחבורה והבטיחות בדרכים
· עו"ד משה שמעוני, יו"ר רכבת ישראל
· מר אבי אלמליח, מ"מ מנכ"ל רכבת ישראל
· עו"ד חנה הרשטיק-זיכל, היועצת המשפטית של רכבת ישראל

